USR anunţă că, miercuri, un membru USR a fost agresat în timp ce strângea semnături în zona Lujerului din Sectorul 6, Bucureşti.
"Ieri, un membru USR a fost agresat în timp ce strângea semnături în zona Lujerului, din Sectorul 6, Bucureşti. Un individ l-a jignit, i-a smuls toate listele şi a rupt foile cu semnături", a transmis USR într-un comunicat.
Formaţiunea precizează că nu e primul incident.
"La Timişoara, în Sectorul 1 şi în alte localităţi, corturile USR au fost vandalizate, iar partidul a făcut plângeri. La Oradea, primarul PNL a trimis poliţia locală să oprească membrii USR din a împărţi pliante", mai arată USR.
"Avem în faţă un regim disperat să îşi păstreze privilegiile. Dar nu vor reuşi să ne oprească. Au încercat să ne scoată de pe buletinul de vot, încearcă să ne intimideze. Nu reuşesc. Iar acum suntem şi mai motivaţi să ieşim la semnături. Mâine, alături de colegii mei din USR şi Dreapta Unită, voi fi în stradă pentru a strânge semnături. Au rupt câteva liste, noi vom strânge şi mai multe", a declarat preşedintele USR, Cătălin Drulă.